Willelmus, Dei gracia Autissiod. episcopus, omnibus ad quos presentes littere pervenerint, in Domino salutem. Universitati vestre fore volumus quod nobilis mulier Margareta, domina Sailliniaci et Stephanus, filius ejus, in presencia nostra constituti dederunt et concesserunt imperpetuam elemosinam capelle in castello Selliniaci site, ad sustentacionem capellani qui ibidem deserviret, octo sextaria bladi, scilicet, quatuor de frumento et quatuor de silligine, in molendinis de Bellomonte, ad mensuram Altissiod., singulis annis percipienda. Dederunt, eciam, eidem capelle, imperpetuum, LX solidos Altissiod. monete capiendos singulis annis in censibus de Seilliniaco; et tam bladum quam denarii solventur annuatim predicto capellano, in festo Beati-Remigii. Contulerunt, insuper, predicte capelle quandam vineam que fuit Ysambardi de Domo-Dei, sitam juxta viam de Chimiliaco. Concesserunt, eciam, coram nobis, quod quociens dominus castri, vel domina, morabuntur in eodem castro, capellanus, cum clerico suo, erit de mensa eorum. Nos, autem, ad peticionem tam predicte domine quam Stephani, filii ejus, litteras testimoniales super premissis fieri fecimus, et sigilli nostri munimine roborari.